Πρωτέας Βούλας (καλαθοσφαίριση γυναικών)

Ο **Αθλητικός Εκπολιτιστικός Όμιλος Πρωτέας Βούλας** είναι ελληνικό αθλητικό σωματείο που δραστηριοποιείται με έδρα την περιοχή της Βούλας, στην Ανατολική Αττική. Επίσημο έτος ίδρυσής του είναι το 1980 και οι αθλητές του αγωνίζονται φορώντας εξοπλισμό σκούρου μπλε και κόκκινου χρώματος. Η ονομασία του συλλόγου αποτελεί αναφορά στον Πρωτέα, θαλάσσια θεότητα της αρχαιοελληνικής μυθολογίας. Καλλιεργεί κατ' αποκλειστικότητα το άθλημα της καλαθοσφαίρισης. Διαθέτει τμήμα τόσο ενήλικων γυναικών, που συστάθηκε το 1986, καθώς και αθλητριών νεαρότερων ηλικιακών ομάδων. Αθλητική έδρα των τμημάτων αυτών είναι το Κλειστό Γυμναστήριο Βούλας «Γεώργιος Γεννηματάς», χωρητικότητας 190 καθήμενων θεατών.

## Ιστορική αναδρομή
### Πρώτα βήματα (1980&#45;1997)
#### Ίδρυση συλλόγου (1980)
Το πρώτο τμήμα καλαθοσφαίρισης του Πρωτέα Βούλας δημιουργήθηκε το 1980 στην περιοχή του Πανοράματος Βούλας. Μετά τη δημιουργία ανοικτού γηπέδου στο Αθλητικό Κέντρο της Βούλας στην οδό Βασιλέως Παύλου, ο σύλλογος μετέφερε τις δραστηριότητές του στην περιοχή της Κάτω Βούλας. Από το 1997 έδρα του είναι το Κλειστό Γυμναστήριο Βούλας «Γεώργιος Γεννηματάς».

Τα τμήματα του Πρωτέα υπάγονταν αρχικά στη δικαιοδοσία της Ε.Σ.Κ. Αττικής και από το καλοκαίρι του 1995 πέρασαν στο δυναμικό της νεοσύστατης Ε.Σ.Κ. Νότιας Αττικής.

#### Πρώτα βήματα στα Τοπικά Πρωταθλήματα (1986&#45;1997)
Η σύσταση του γυναικείου τμήματος καλαθοσφαίρισης του Πρωτέα Βούλας έλαβε χώρα το 1986, οπότε και συμμετείχε στην Γ' Κατηγορία της Ε.Σ.Κ. Αττικής Κατά την περίοδο 1995-96 ο σύλλογος έλαβε μέρος στο Πρωτάθλημα που διοργάνωσε στη νεοσύστατη Ε.Σ.Κ.Α. Νότιας Αττικής και συγκεκριμένα στην Α' Κατηγορία της. Την επόμενη χρονιά, 1996-97, ο Πρωτέας αναδείχθηκε Πρωταθλητής Ε.Σ.ΚΑ.Ν.Α. κερδίζοντας, παράλληλα, το εισιτήριο ανόδου στη Β' Εθνική Κατηγορία Γυναικών. Διακεκριμένες αθλήτριες της ομάδας αυτής ήταν η Ορθούλα Παπαδάκου, η Σταματία Στεφανουδάκη και η Σταυρούλα Κούτμου.

### Άνοδος στις Εθνικές Κατηγορίες (1997&#45;2004)
#### Θητεία στη Β' Εθνική (1997&#45;1999)
Ο Όμιλος Νότου της Β' Εθνικής Κατηγορία, η οποία έχει σήμερα καταργηθεί, φιλοξένησε τον Πρωτέα για δύο χρονιές. Σε Πρωτάθλημα των 10 ομάδων, την περίοδο 1997-98 η ομάδα της Βούλας κατέλαβε την 5η θέση της βαθμολογικής κατάταξης εξασφαλίζοντας την παραμονή της. Την επόμενη χρονιά, 1998-99, κατέκτησε την κορυφή της βαθμολογικής κατάταξης. Αυτονόητα, μαζί με τον πρώτο πανελλαδικό τίτλο του ήρθε στον Πρωτέα και το εισιτήριο για την Α2 Εθνική Κατηγορία (η οποία δημιουργήθηκε ως θεσμός την περίοδο 1997-98).

Στη διάρκεια της ανοδικής αυτής πορείας της ομάδας από το τοπικό Πρωτάθλημα μέχρι την Α2 Εθνική, διακρίθηκαν και πάλι οι Παπαδάκου και Στεφανουδάκη, ενώ στον πάγκο της ήταν ο προπονητής Φάνης Ξηνταβελώνης.

#### Πρώτη πενταετία στην Α2 Εθνική (1999&#45;2004)
Το φθινόπωρο του 1999 ξεκίνησε για τον Πρωτέα ένας πενταετής κύκλος στην Α2 Εθνική Κατηγορία, η οποία την εποχή εκείνη διοργανωνόταν με το σχηματισμό ενός και μοναδικού ομίλου, καθώς υπήρχε ακόμη από κάτω της η Β' Εθνική.

Την αγωνιστική περίοδο 1999-00 η ομάδα της Βούλας δεν δυσκολεύτηκε να εξασφαλίσει την παραμονή της, ολοκληρώνοντας τις αγωνιστικές της υποχρεώσεις στο πρώτο μισό του τελικού βαθμολογικού πίνακα. Συγκεκριμένα, σε σύνολο 12 ομάδων τερμάτισε στην 6η θέση, με απολογισμό 12 νίκες και 10 ήττες. Κορυφαίες σκόρερ της χρονιάς αναδείχθηκαν οι Ορθούλα Παπαδάκου (368 πόντοι σε 22 αγωνιστικές, 16,73 κατά μ.ό.), η Καλλιόπη Βλάχου (203 πόντοι σε 19 αγωνιστικές, 10,68 κατά μ.ό.) και Μαριάννα Αξιοπούλου (207 πόντοι σε 22 αγωνιστικές, 9,41 κατά μ.ό.). Στη διοργάνωση του Κυπέλλου Ελλάδος ο σύλλογος αγωνίστηκε σε μόλις ένα παιχνίδι στα πλαίσια της Α' Φάσης, όπου και γνώρισε τον αποκλεισμό από την Αγία Παρασκευή με σκορ 58-60.

Την επόμενη χρονιά, 2000-01, με το Πρωτάθλημα της Α2 Εθνικής να μην αλλάζει οργανωτικά, ο Πρωτέας κινδύνευσε σοβαρά να υποβιβαστεί, ωστόσο γλύτωσε ως τυχερός τριπλής ισοβαθμίας. Ειδικότερα συνέλεξε 7 νίκες και 15 ήττες, όσες το Παλαιό Φάληρο και ο Αχιλλέας Τριανδρίας. Βάσει των μεταξύ τους αποτελεσμάτων, ο σύλλογος της Βούλας τοποθετήθηκε υψηλότερα από αυτούς, στην 9η θέση της κατάταξης, με αποτέλεσμα να αποφύγει την επιστροφή στη Β' Εθνική. Για τις επιδόσεις τους στο σκοράρισμα διακρίθηκαν τη χρονιά αυτή η Ορθούλα Παπαδάκου (282 πόντοι σε 17 αγωνιστικές, 16,59 κατά μ.ό.), Ανίλα Δήμα (253 πόντοι σε 22 αγωνιστικές, 11,50 κατά μ.ό.) και Χριστίνα Γιαννούλη (233 πόντοι σε 22 αγωνιστικές, 10,59 κατά μ.ό.). Σε ό,τι αφορά το Κύπελλο Ελλάδος, ο σύλλογος αποκλείστηκε για δεύτερη συνεχόμενη χρονιά στην πρεμιέρα, έχοντας ηττηθεί με σκορ 40-67 από τον Απόλλωνα Καλαμαριάς.

Το επόμενο φθινόπωρο, ο Πρωτέας επέστρεψε στα γήπεδα της Α2 Εθνικής, για να επαναλάβει στο Πρωτάθλημα για το 2001-02, τα ίδια βήματα με το προηγούμενο έτος. Για δεύτερη συνεχόμενη χρονιά κατετάγη στην 9η θέση με 7 νίκες και 15 ήττες. Αυτό που άλλαξε ήταν η ομάδα με την οποία ισοβάθμησε (ο Λασσάνης Κοζάνης) και το γεγονός ότι αυτή τη φορά αυτή βρέθηκε υψηλότερα στον τελικό πίνακα. Τη χρονιά αυτή, οπότε και η Παπαδάκου αποχώρησε, στο σκοράρισμα διακρίθηκαν οι Μαριάννα Αξιοπούλου (229 πόντοι σε 19 αγωνιστικές, 12,05 κατά μ.ό.), Καλλιόπη Κλάδου (223 πόντοι σε 19 αγωνιστικές, 11,74 κατά μ.ό.) και Ρόδω Κασιδιάρη (207 πόντοι σε 19 αγωνιστικές, 10,89 κατά μ.ό.). Στο θεσμό του Κυπέλλου διαγωνίστηκε και πάλι μόνο στην 1η Αγωνιστική της Α' Φάσης, όπου και έχασε με ευρεία διαφορά 77-32 από την Ηλιούπολη.

Την αγωνιστική περίοδο 2002-03 ο Πρωτέας βελτίωσε τις επιδόσεις του, συγκεντρώνοντας 10 νίκες και 12 ήττες. Παρατηρήθηκε και πάλι ισοβαθμία, με την ομάδα του Θριάμβου Αθηνών, ωστόσο η ομάδα της Βούλας υπερίσχυσε και έκλεισε τη χρονιά στην 7η θέση της τελικής βαθμολογίας. Τους περισσότερους πόντους σημείωσαν για λογαριασμό της ομάδας οι Μαριάννα Αξιοπούλου (247 πόντοι σε 21 αγωνιστικές, 11,76 κατά μ.ό.), Καλλιόπη Κλάδου (202 πόντοι σε 21 αγωνιστικές, 9,62 κατά μ.ό.) και Δήμητρα Καλοπήτα (202 πόντοι σε 21 αγωνιστικές, 9,62 κατά μ.ό.). Αυτή ήταν και η τελευταία χρονιά που η Α2 Εθνική διοργανώθηκε με έναν Όμιλο των 12 συλλόγων, εφόσον το καλοκαίρι έλαβαν χώρα διαρθρωτικές αλλαγές. Στη διοργάνωση του Κυπέλλου ο σύλλογος έλαβε μέρος στις δύο αγωνιστικές της Α' Φάσης: αρχικά απέκλεισε τη Μ.Ε.Ν. Τούμπας με σκορ 55-78, για να ανακόψει την πορεία του ο Πειραϊκός Σύνδεσμος μία εβδομάδα μετά με σκορ 49-51.

Η κατάργηση της Β' Εθνικής είχε σαν αποτέλεσμα η Α2 Εθνική να αποκτήσει από τη χρονιά 2003-04 δύο Ομίλους, έναν για το Βορρά κι έναν για το Νότο, καθένας από τους οποίους αποτελούταν από 12 σωματεία. Ο Πρωτέας, όπως και οι άλλες ομάδες της Αττικής, εντάχθηκε στον Όμιλο Νότου. Μετά την ολοκλήρωση των αγωνιστικών του υποχρεώσεων βρέθηκε στη θεωρητικά ασφαλή 7η θέση της βαθμολογικής κατάταξης. Για να το πετύχει συγκέντρωσε 11 νίκες και 11 ήττες, όσες και η Αγία Παρασκευή, που κατετάγη μία θέση υψηλότερα. Λόγω της ευρύτερης αναστάτωσης που επέφερε η αναδιάρθρωση των κατηγοριών τη χρονιά εκείνη υποβιβάστηκαν αρκετές ομάδες από την Α1 Εθνική, σπρώχνοντας τον Πρωτέα στο τοπικό πρωτάθλημα, παρά τη σχετικά υψηλή του βαθμολογική θέση. Τέλος, σε ό,τι αφορά το Κύπελλο Ελλάδος, η ομάδα κέρδισε το πρώτο της παιχνίδι με σκορ 43-38 αποκλείοντας τον Ατρόμητο Ηρακλή Πειραιώς, χάνοντας, ωστόσο, το δεύτερο το οποίο έληξε με σκορ 56-46 υπέρ της Σχερίας Κέρκυρας.

### Επιστροφή στην Ε.Σ.ΚΑ.Ν.Α. (2004&#45;2007)
Μετά τον υποβιβασμό του από την Α2 Εθνική, ο Πρωτέας πέρασε τρεις αγωνιστικές περιόδους αγωνιζόμενος στο τοπικό πρωτάθλημα της Α' Κατηγορίας Γυναικών που διοργανώνει η Ε.Σ.ΚΑ. Νότιας Αττικής.

Τα πιο αξιοσημείωτα γεγονότα του χρονικού αυτού διαστήματος ήταν η κατάκτηση του Κυπέλλου Ε.Σ.ΚΑ.Ν.Α. την περίοδο 2004-05, η κατάληψη της δεύτερης θέσης στο Πρωτάθλημα της επόμενης χρονιάς, καθώς και η κατάκτηση του Πρωταθλήματος Ε.Σ.ΚΑ.Ν.Α. την περίοδο 2006-07. Η τελευταία αυτή επιτυχία επήλθε με τον Πρωτέα να ολοκληρώνει αήττητος τις αγωνιστικές του υποχρεώσεις για τη χρονιά αυτή και φυσικά άνοιξε το δρόμο για την επιστροφή του στην Α2 Εθνική Κατηγορία.

### Ανοδική πορεία (2007&#45;2013)
#### Επιστροφή στην Α2 Εθνική (2007&#45;2010)
Η νέα πορεία του Πρωτέα στα εθνικά πρωταθλήματα ξεκίνησε την περίοδο 2007-08 από την Α2 Εθνική Κατηγορία καθώς η Β' Εθνική είχε καταργηθεί ήδη από το 2003. Οι ομάδες της Κατηγορίας χωρίστηκαν σε δύο Ομίλους, ένα για το Βορρά κι ένα για το Νότο, με τον Πρωτέα να λαμβάνει μία θέση στο δεύτερο ανάμεσα σε 14 σωματεία. Στο πλαίσιο αυτό, ο σύλλογος της Βούλας συγκέντρωσε 10 νίκες και 16 ήττες με αποτέλεσμα να ολοκληρώσει τις αγωνιστικές του υποχρεώσεις στη 10η θέση της βαθμολογικής κατάταξης, επίδοση αρκετή ώστε να αποφύγει τον υποβιβασμό. Την ίδια περίοδο επέστρεκαι στο θεσμό του Κυπέλλου Ελλάδος μετά από απουσία τριών ετών. Σε αυτόν ηττήθηκε στην Α' Φάση με σκορ 69-52 από την Αμαρυλλίδα Βριλησσίων και αποκλείστηκε αμέσως.

Την επόμενη αγωνιστική περίοδο, 2008-09, ο σύλλογος κατάφερε να βελτιώσει τη θέση του στην τελική κατάταξη, σκαρφαλώνοντας μέχρι την 8η θέση (πάντα σε σύνολο 14 ομάδων). Για να το πετύχει, συγκέντρωσε 12 νίκες και 14 ήττες, όσες και ο Σπόρτιγκ, που κατετάγη χαμηλότερα βάσει των μεταξύ τους αποτελεσμάτων. Σε ό,τι αφορά τη διοργάνωση του Κυπέλλου, ο Πρωτέας νίκησε στα πλαίσια της Α' Φάσης το Αρκάδι Ρεθύμνου με σκορ 48-61, προτού υποστεί συντριπτική ήττα από τις μετέπειτα τροπαιούχες Εσπερίδες Καλλιθέας με σκορ 36-83.

Η επόμενη χρονιά, 2009-10, αποδείχθηκε κομβικής σημασίας για το σύλλογο που κατάφερε να αναδειχθεί Πρωταθλητής στο Νότιο Όμιλο και να κερδίσει την πρώτη του άνοδο στην Α1 Εθνική Κατηγορία. Έχοντας να αντιμετωπίσει 13 συλλόγους, κατέκτησε την κορυφή του τελικού βαθμολογικού πίνακα έχοντας σημειώσει 25 νίκες και μόλις 1 ήττα. Σε ό,τι αφορά το Κύπελλο Ελλάδος η ομάδα απέκλεισε στην Α' Φάση την Α.Ε. Έξω Παναγίτσας με σκορ 45-89, προτού αποκλειστεί με τη σειρά της στη Β' Φάση από το Παλαιό Φάληρο με σκορ 51-86.

#### Ντεμπούτο στην Α1 Εθνική και Φιναλίστ Κυπέλλου (2010&#45;2011)
Η παραμονή της ομάδας της Βούλας στην κορυφαία κατηγορία αποδείχθηκε σύντομη, ωστόσο ήταν από διάφορες απόψεις επιτυχημένη και χρησίμευσε επιπλέον στην απόκτηση εμπειριών προς τη μετέπειτα επιτυχημένη της πορεία. Την περίοδο 2010-11 οι ομάδες της Α1 Εθνικής ανέρχονταν σε 12, ενώ προβλέπονταν διαδικασίες Play-offs (θέσεις 1-4) και Play-outs (θέσεις 8-11). Στη διάρκεια της Κανονικής Περιόδου ο Πρωτέας συγκέντρωσε 7 νίκες και 15 ήττες, με αποτέλεσμα να τερματίσει στη 10η θέση.

Κορυφαίες σκόρερ για την ομάδα αναδείχθηκαν η Αμερικανίδα Έμιλι Φοξ (186 πόντοι σε 20 αγώνες, 9,30 κατά μ.ό.) και η Γερμανίδα Λίντα Φρόλιχ (155 πόντοι σε 11 αγώνες, 14,09 κατά μ.ό.). Διακρίθηκαν επίσης οι Ελληνίδες Πέπη Βαλέτα (185 πόντοι σε 20 αγώνες, 9,25 κατά μ.ό.) και Δήμητρα Μπαρμπερίδου (162 πόντοι σε 22 αγώνες, 7,36 κατά μ.ό.). Το Φεβρουάριο του 2011 ολοκληρώθηκε η τριετής συνεργασία του συλλόγου με τον προπονητή Αργύρη Παπαπέτρου, ο οποίος παρέδωσε τη σκυτάλη στον Αλέκο Δάγλα.

Στη συνέχεια ο Πρωτέας  διασταυρώθηκε με τον 9ο στην κατάταξη Π.Α.Ο.Κ. προκειμένου να υποβιβαστεί η μία από τις δύο ομάδες. Ο σύλλογος της Θεσσαλονίκης είχε το πλεονέκτημα έδρας και μετέφερε ήδη δύο νίκες από την Κανονική Περίοδο, οπότε ήταν θεωρητικά η επικρατέστερη ομάδα για παραμονή. Ωστόσο ο αξιόμαχος Πρωτέας κατάφερε με δύο διαδοχικές νίκες, 51-61 στο Παλατάκι και 66-40 στη Βούλα, να ισοφαρίσει τη σειρά στο 2-2 και να διεκδικήσει με αξιώσεις την παραμονή του. Στο αμφίρροπο τρίτο παιχνίδι στη Θεσσαλονίκη, ο Π.Α.Ο.Κ. κατάφερε τελικά να πάρει τη νίκη με σκορ 57-53 οδηγώντας τον Πρωτέα στην Α2 Εθνική.

Αξιοσημείωτη ήταν επίσης η πορεία της ομάδας στο Κύπελλο Ελλάδος τη χρονιά αυτή, μιας και κατάφερε να φτάσει μέχρι το Μεγάλο Τελικό για πρώτη φορά στην ιστορία της. Οι υποχρεώσεις του Πρωτέα ξεκινούσαν από τη «Φάση των 16», ωστόσο πέρασε άνευ αγώνος μετά την απόσυρση του Παλαιού Φαλήρου. Στη «Φάση των 8» απέκλεισε εντός έδρας τον Παναθηναϊκό με σκορ 57-46 παίρνοντας ένα από τα τέσσερα εισιτήρια του Final-4 που διεξήχθη στην Ηλιούπολη το διήμερο 2 και 4 Απριλίου 2011. Στους Ημιτελικούς ξεπέρασε με επιτυχία το εμπόδιο του Πανιωνίου με σκορ 77-71. Τελικά δεν κατέκτησε το τρόπαιο, αφού ηττήθηκε δύσκολα από τον πανίσχυρο τότε Αθηναϊκό του Γιάννη Κτιστάκη με σκορ 64-61. Πρώτη σκόρερ από πλευράς Πρωτέα ήταν η Φρόλιχ που σημείωσε στο παιχνίδι 20 πόντους.

#### Πρωταθλητής Α2 και Κατάκτηση Κυπέλλου (2011&#45;2013)
Την περίοδο 2011-12, έχοντας επιστρέψει στην Α2 Εθνική Κατηγορία, ο Πρωτέας εντάχθηκε στον Όμιλο Νότου, τον οποίο και συνέθεσαν 11 ομάδες. Μετά την ολοκλήρωση του αγωνιστικού προγράμματος τρεις ομάδες ισοβάθμισαν στην κορυφή με 18 νίκες και 2 ήττες: το Ελληνικό, η Τερψιθέα Γλυφάδας και ο Πρωτέας. Η ομάδα της Βούλας τοποθετήθηκε βάσει των μεταξύ τους αποτελεσμάτων στην 3η θέση της τελικής βαθμολογίας, χάνοντας την ευκαιρία ανόδου στην Α1 Εθνική. Στο αρχικό πρόγραμμα της Ομοσπονδίας υπήρχε αγώνας κατάταξης μεταξύ των ομάδων που κατέλαβαν την 3η θέση στους δύο Ομίλους, προκειμένου να υπάρχει προτεραιότητα σε περίπτωση ανάγκης κάλυψης κενών θέσεων στην Α1 Εθνική. Σε αυτόν ο Πρωτέας επρόκειτο να αντιμετωπίσει την Αναγέννηση Νέου Ρυσίου, ωστόσο η ομάδα της Θεσσαλονίκης αποσύρθηκε οικειοθελώς.

Σε ό,τι αφορά το θεσμό του Κυπέλλου, ο Πρωτέας συμμετείχε σε τέσσερις αγώνες φτάνοντας μέχρι τη «Φάση των 8». Στην Α' Φάση απέκλεισε διαδοχικά εντός έδρας την Τερψιθέα Γλυφάδας (71-37)  και κατόπιν εκτός έδρας τη Νέα Κηφισιά (35-67). Στη Β' Φάση ξεπέρασε με επιτυχία το εμπόδιο του Απόλλωνα Πτολεμαΐδας τον οποίο και νίκησε εντός έδρας με σκορ 59-51. Τελικά γνώρισε τον αποκλεισμό στους Προημιτελικούς όπου και ηττήθηκε οριακά με σκορ 66-67 από τον Πανιώνιο.

Την αγωνιστική περίοδο 2012-13 έλαβαν χώρα αναδιαρθώσεις στις κατηγορίες και αυτός ήταν ο λόγος που ο Όμιλος Νότου της Α2 Εθνικής συγκροτήθηκε από 10 ομάδες. Σε 18 αγώνες ο Πρωτέας, πάντα υπό την τεχνική καθοδήγηση του Δάγλα, δεν υπέστη καμία ήττα. Η κατάκτηση της κορυφής του Ομίλου είχε σαν αποτέλεσμα και την άμεση άνοδο της ομάδας στην κορυφαία εθνική κατηγορία.


**Roster 2012-13 (Κατάκτηση Νταμπλ)**:
  
* Βάσω Δασκαλοπούλου
* Κωνσταντίνα Κύρου
* Αφεντούλα Μαγαλιού
* Δήμητρα Μπαρμπερίδου
* Πηνελόπη Παυλοπούλου
* Χριστίνα Κίτσιου
* Αγγελική Νικολοπούλου

* Ειρήνη Στυλιάρα
* Μελά Γεωργία
* Έφη Βλάχου
* Μαρία Τετενέ
* Μαρία Μανώλη
* Μαριέλλα Φασούλα

**Τεχνικό Επιτελείο**: 
*Προπονητής: Αλέκος Δάγλας
*Συνεργάτης: Κουμούλης


Αν και η χρονιά μπορεί να θεωρηθεί ήδη πετυχημένη από το παραπάνω επίτευγμα, η μεγαλύτερη επιτυχία του συλλόγου ήρθε μέσω της διοργάνωσης του Κυπέλλου Ελλάδος. Συγκεκριμένα, στις 31 Μαρτίου 2013 ο Πρωτέας έγινε η πρώτη ομάδα Α2 Εθνικής Κατηγορίας που κατέκτησε ποτέ το Κύπελλο Ελλάδος Γυναικών, παίρνοντας στην πορεία επτά συνολικά νικηφόρα αποτελέσματα. Στην Α' Φάση απέκλεισε διαδοχικά την Α.Ε. Νέας Κηφισιάς (40-47 εκτός έδρας), την Αγία Παρασκευή (43-62 εκτός έδρας)  και τον Ηρακλή Θεσσαλονίκης (67-44). Στη «Φάση των 16» επικράτησε του Κρόνου Αγίου Δημητρίου με σκορ 65-55, για να ακολουθήσει ο Άρης Θεσσαλονίκης (55-42) στη «Φάση των 8». Στο Final-4 που διεξήχθη στη Νέα Ιωνία Βόλου ο Πρωτέας διασταυρώθηκε στους Ημιτελικούς με τον Παναθηναϊκό, τον οποίο υποχρέωσε σε ήττα με σκορ 79-66. Στο Μεγάλο Τελικό της διοργάνωσης αντιμετώπισε τον Π.Α.Ο.Κ., ισοφαρίζοντας με τρίποντο της Βάσως Δασκαλοπούλου 45 δευτερόλεπτα πριν το τέλος. Το νικητήριο καλάθι πέτυχε η Τούλα Μαγαλιού με λέι-απ 2,5’’ πριν τη λήξη της αναμέτρησης, διαμορφώνοντας το τελικό σκορ σε 52-50. Η Μαγαλιού ήταν, επίσης, η πρώτη σκόρερ με 15 πόντους και αναδείχτηκε Πολυτιμότερη Παίκτρια (MVP) του τελικού.

### Καθιέρωση στην Α1 Εθνική (2013&#45;2019)
#### Αγωνιστική περίοδος 2013&#45;2014: Δευτεραθλητής Ελλάδος
Διατηρώντας τον Αλέκο Δάγλα στον πάγκο του, ο Πρωτέας Βούλας έλαβε μέρος την αγωνιστική περίοδο 2013-14 στο Πρωτάθλημα της Α1 Εθνικής, διεκδικώντας τον τίτλο της κορυφαίας ομάδας στην Ελλάδα απέναντι σε 9 αντιπάλους. Κατά τη λήξη της Κανονικής Περιόδου βρέθηκε στη στη 2η θέση του βαθμολογικού πίνακα, εξασφαλίζοντας την απευθείας συμμετοχή του στα Play-Offs. Ο απολογισμός της πορείας του ήταν 13 νίκες και 5 ήττες.

Μέχρι το σημείο αυτό, την κορυφαία επίδοση στο σκοράρισμα είχε για την ομάδα η Αμερικανίδα Σανίκα Φρίμαν (292 πόντοι σε 17 αγώνες, 17,18 κατά μ.ό.). Ακολούθησαν οι Ελληνίδες Λολίτα Λύμουρα (183 πόντοι σε 18 αγώνες, 10,17 κατά μ.ό.), Τούλα Μαγαλιού (153 πόντοι σε 18 αγώνες, 8,50 κατά μ.ό.), Βάσω Δασκαλοπούλου (140 πόντοι σε 18 αγώνες, 7,78 κατά μ.ό.), Κατερίνα Σωτηρίου (64 πόντοι σε 5 αγώνες, 12,80 κατά μ.ό.) και Δήμητρα Μπαρμπερίδου (104 πόντοι σε 17 αγώνες, 6,12 κατά μ.ό.). Η Λύμουρα ήταν, επιπλέον, η αθλήτρια με τη μεγαλύτερη συγκομιδή ασίστ στο σύνολο του Πρωταθλήματος (108 σε 18 αγώνες, 6,00 κατά μ.ό.).

Η ομάδα της Βούλας κλήθηκε στην επόμενη φάση να αντιμετωπίσει τον Άρη Θεσσαλονίκης. Βάσει της προκήρυξης του Πρωταθλήματος, νικήτρια θα αναδεικνυόταν η ομάδα που πρώτη θα συγκέντρωνε τρεις νίκες εναντίον της αντιπάλου της, λαμβάνοντας υπόψη και τα αποτελέσματα της κανονικής περιόδου. Η ομάδα της Θεσσαλονίκης μετρούσε ήδη δύο ήττες (71-64 στη Βούλα, 63-67 στη Θεσσαλονίκη) και κατόπιν της απόφασής της να μην ταξιδέψει στην Αθήνα, ο Πρωτέας πέρασε στην τετράδα άνευ αγώνος. Για τη διαμόρφωση των θέσεων 1 έως 4, υπό τους ίδιους όρους, ο Πρωτέας βρέθηκε απέναντι στον Παναθηναϊκό, με τις δύο ομάδες να έχουν συλλέξει από μία ήττα και μια νίκη στην κανονική περίοδο (84-79 στη Βούλα, 49-42 στη Λεωφόρο). Στον πρώτο μεταξύ τους αγώνα στη Βούλα, η γηπεδούχος ομάδα επικράτησε με σκορ 78-70. Ωστόσο, ο Παναθηναϊκός δεν έπεσε αμαχητί, αλλά αντίθετα ισοφάρισε στην έδρα του με σκορ 69-61. Τελικά, όμως, ο Πρωτέας κατάφερε να περάσει στη σειρά των Μεγάλων Τελικών, κερδίζοντας εκ νέου εντός έδρας με σκορ 54-52. Στην τελική ευθεία των Μικρών και Μεγάλων Τελικών, νικήτρια της κάθε σειράς θεωρήθηκε η ομάδα που πρώτη συγκέντρωσε τέσσερις νίκες επί της αντιπάλου της μεταφέροντας τις νίκες και ήττες της κανονικής περιόδου. Ο Πρωτέας διασταυρώθηκε με την Ένωση Σουρμένων-Ελληνικού, που ήδη βρισκόταν μπροστά με δύο νικηφόρα αποτελέσματα (64-43 στην έδρα της, 58-66 στη Βούλα). Σε αυτά προσέθεσε άλλα δύο διαδοχικά (62-55, 56-63), αφήνοντας οριστικά τον Πρωτέα στην - εξαιρετική παρ' όλα αυτά για ομάδα που μόλις ανήλθε στην Α1 - δεύτερη θέση.

Στο θεσμό του Κυπέλλου Ελλάδος, ο Πρωτέας εντάχθηκε από τη «Φάση των 16», όπου και ανάγκασε σε αποκλεισμό τον Π.Α.Ο.Κ. με σκορ 76-60. Στη «Φάση των 8», ωστόσο, ήρθε η δική του σειρά να μείνει εκτός διοργάνωσης, εφόσον ηττήθηκε από τον Παναθηναίκό με σκορ 57-60.

#### Αγωνιστική περίοδος 2014-2015
Την επόμενη αγωνιστική περίοδο, 2014-15, ο Πρωτέας συνέχισε την πορεία του στην Α1 Εθνική, παραμένοντας μεταξύ των κορυφαίων σε επίδοση ομάδων. Βάσει της θέσης του την προηγούμενη χρονιά είχε το δικαίωμα να διαγωνιστεί σε ευρωπαϊκή διοργάνωση εφόσον υπήρχαν οι κατάλληλες οικονομικές προϋποθέσεις, κάτι που δεν ευδοκίμησε. Στα τέλη Ιανουαρίου ανακοινώθηκε η λύση της συνεργασίας του προπονητή Αλέκου Δάγλα με την ομάδα, μετά από τέσσερα επιτυχημένα χρόνια. Το επαγγελματικό αυτό «διαζύγιο» ήταν φιλικό, με το Δάγλα να χαρακτηρίζει τη θητεία του ως «τα τέσσερα πιο όμορφα χρόνια της προπονητικής [του] καριέρας». Η ομάδα της Βούλας ανακοίνωσε ακολούθως την πρόσληψη του Γιάννη Κτιστάκη.

Στη διάρκεια της Κανονικής Περιόδου η ομάδα της Βούλας πέτυχε όπως και την προηγούμενη 15 νίκες και 3 ήττες, τερματίζοντας αυτή τη φορά στην 3η θέση, πίσω από την Ένωση Σουρμένων-Ελληνικού και τον Παναθηναϊκό. Από τις 10 ομάδες του Πρωταθλήματος οι 6 απέκτησαν απευθείας το δικαίωμα συμμετοχής στα Play-Offs, ανάμεσά τους και ο Πρωτέας. Στην αρχική φάση ο Πρωτέας διασταυρώθηκε με την Τερψιθέα Γλυφάδας, που είχε τερματίσει στην 6η θέση, απέναντι στην οποία μετέφερε δύο νίκες από την κανονική περίοδο (67-46 στη Βούλα, 69-80 στη Γλυφάδα). Στο μοναδικό παιχνίδι που χρειάστηκε να διεξαχθεί για να περάσει στο επόμενο στάδιο αναδείχθηκε νικητής με σκορ 67-49. Επόμενος αντίπαλος στάθηκε ο Παναθηναίκός, με τις δύο ομάδες να μεταφέρουν από μία εντός έδρας νίκη (74-60, 75-67). Η σειρά ξεκίνησε αναπάντεχα με εκτός έδρας νίκη του Πρωτέα με σκορ 49-61. Στο επόμενο παιχνίδι, ωστόσο, ο Πρωτέας δεν εξαργύρωσε την επιτυχία του αυτή εφόσον ηττήθηκε με τη σειρά του εντός έδρας με σκορ 50-61. Η σειρά κρίθηκε σε τρίτο παιχνίδι στο Κλειστό της Λεωφόρου Αλεξάνδρας, όπου ο Παναθηναϊκός επικράτησε με σκορ 64-52. Ο Πρωτέας διαγωνίστηκε ακολούθως στη σειρά των Μικρών Τελικών απέναντι στην Αναγέννηση Νέου Ρυσίου. Η ομάδα της Βούλας είχε πετύχει δύο νίκες (67-59, 44-62) ήδη από την κανονική περίοδο και χρειαζόταν μία ακόμη για να καταλάβει την 3η θέση του Πρωταθλήματος. Ένα και μοναδικό παιχνίδι χρειάστηκε για να κλείσει η σειρά, στο οποίο και η ομάδα της Βούλας επικράτησε με σκορ 85-65.

Στη διάρκεια της Κανονικής Περιόδου στο σκοράρισμα διακρίθηκαν μεταξύ των αθλητριών του συλλόγου: η Αμερικανίδα Σιέρα Μπραβάρντ (245 πόντοι σε 17 αγώνες, 14,41 κατά μ.ό.), η Όλγα Χατζηνικολάου (191 πόντοι σε 17 αγώνες, 11,24 κατά μ.ό.) και η Κατερίνα Σωτηρίου (183 πόντοι σε 18 αγώνες, 10,17 κατά μ.ό.).  Η Λολίτα Λύμουρα σημείωσε τη δεύτερη καλύτερη επίδοση στο Πρωτάθλημα σε ό,τι αφορά τις ασίστ (113 σε 18 αγώνες, 6,28 κατά μ.ό.).

Τέλος, στη διοργάνωση του Κυπέλλου Ελλάδος, ο Πρωτέας ξεκίνησε να διαγωνίζεται από τη «Φάση των 16», όπου απέκλεισε ξανά τον Π.Α.Ο.Κ. με σκορ εντός 65-43. Στη «Φάση των 8» ξεπέρασε με επιτυχία και το εμπόδιο του Παναθλητικού Συκεών τον οποίο και νίκησε στη Βούλα με σκορ 80-61. Το Final-4 της χρονιάς διεξήχθη στο Κλειστό «Μάκης Λιούγκας» της Γλυφάδας, όπου ο Πρωτέας διασταυρώθηκε με την Ένωση Σουρμένων-Ελληνικού στους Ημιτελικούς. Εκεί γνώρισε την ήττα με σκορ 62-50, έχοντας πλέον το δικαίωμα να διεκδικήσει απλώς την 3η θέση στο Μικρό Τελικό. Αυτόν το στόχο τον κατάφερε νικώντας την «οικοδέσποινα» Τερψιθέα Γλυφάδας με μεγάλη διαφορά 81-51.

#### Αγωνιστική περίοδος 2015-2016
Η συνεργασία του σωματείου της Βούλας με τον Κτιστάκη συνεχίστηκε και την περίοδο 2015-16. Οι ιθύνοντες του Πρωτέα επέλεξαν ξανά να μην κάνουν χρήση του δικαιώματος να στείλουν την ομάδα σε αγώνες εκτός συνόρων, οπότε οι προσπάθειες επικεντρώθηκαν στην κατάκτηση Πρωταθλήματος και Κυπέλλου. Τον τίτλο του Πρωταθλητή Ελλάδος διεκδίκησαν και τη χρονιά αυτή 10 ομάδες. Ο Πρωτέας στη διάρκεια της Κανονικής Περιόδου συγκέντρωσε 10 νίκες σε 18 αγώνες, ισοβαθμώντας με τον Αθηναϊκό. Η ομάδα του Βύρωνα υπερτερούσε στα μεταξύ τους αποτελέσματα, με αποτέλεσμα να τερματίσει ο Πρωτέας στην 5η θέση της βαθμολογίας.

Στην αρχική φάση των Play-Offs ο Πρωτέας διασταυρώθηκε με τον Αθηναϊκό, με τις δύο ομάδες να έχουν σαν στόχο τις 3 νίκες. Οι αθλήτριες του Βύρωνα είχαν ήδη σημειώσει δύο από την Κανονική Περίοδο (87-88, 79-77) και είχαν το πλεονέκτημα της έδρας. Χωρίς ιδιαίτερες εκπλήξεις πέτυχαν την τρίτη τους νίκη άμεσα, με σκορ 72-59. Καθώς η διαδικασία των Play-Offs είχε απλουστευθεί σε σχέση με τις προηγούμενες χρονιές, ο Πρωτέας τερμάτισε οριστικά στην 5η θέση, βάσει των επιδόσεών του στη διάρκεια ολόκληρης της χρονιάς και χωρίς να συμμετάσχει σε επιπλέον σειρές αγώνων.

Τη χρονιά αυτή τις καλύτερες επιδόσεις στο σκοράρισμα είχαν οι Αμερικανίδες αθλήτριες Ζανίς Ράντολφ (270 πόντοι σε 18 αγώνες, 15,00 κατά μ.ό.) και Κέιτι Ρουτάν (265 πόντοι σε 17 αγώνες, 15,59 κατά μ.ό.), καθώς και η Ελληνίδα Άννα Σπυριδοπούλου (227 πόντοι σε 18 αγώνες, 12,61 κατά μ.ό.).

Στο θεσμό του Κυπέλλου ο Πρωτέας Βούλας ξεκίνησε να διαγωνίζεται στη «Φάση των 16», όπου και κατάφερε να ξεπεράσει επιτυχώς το εμπόδιο του Κρόνου Αγίου Δημητρίου, τον οποίο και νίκησε εντός έδρας με σκορ 73-71 στην παράταση (58-58 κανονικός αγώνας). Στη «Φάση των 8» υπέστη, όμως, συντριπτική ήττα από τον Ολυμπιακό Πειραιώς με σκορ 89-47, με αποτέλεσμα να μείνει εκτός Final-4.

#### Αγωνιστική περίοδος 2016-2017
Κατά την αγωνιστική περίοδο 2016-17, ο Α.Ε.Ο. Πρωτέας Βούλας έλαβε μέρος στο Πρωτάθλημα της Α1 Εθνικής Κατηγορίας που διοργάνωσε η Ελληνική Ομοσπονδία Καλαθοσφαίρισης. Η ομάδα ολοκλήρωσε τις αγωνιστικές της υποχρεώσεις για την Κανονική Περίοδο στην 8η θέση της βαθμολογικής κατάταξης, απέναντι σε 11 αντίπαλους συλλόγους. Ο απολογισμός της ήταν 11 νίκες και 11 ήττες, ενώ δεν παρατηρήθηκε ισοβαθμία με άλλη ομάδα. Η χαμηλή της θέση, την ενέπλεξε στη διαδικασία των Play-Outs όπου και προσπάθησε να εξασφαλίσει την παραμονή της στην κορυφαία κατηγορία. Εκεί κλήθηκε να συλλέξει τρεις νίκες απέναντι στον 11ο Κρόνου Αγίου Δημητρίου, έχοντας ήδη εξασφαλίσει τις δύο από την Κανονική Περίοδο. Ο Πρωτέας νίκησε τελικά στον πρώτο (και εν τέλει μοναδικό) μεταξύ τους αγώνα με σκορ 61-44, με αποτέλεσμα πετύχει το στόχο της παραμονής σε βάρος του Κρόνου.

Την καλύτερη επίδοση στο σκοράρισμα είχε στην Κανονική Περίοδο για λογαριασμό της ομάδας η καναδικής και σερβικής υπηκοότητας Στέφανι Σκρμπα (338 πόντοι σε 21 αγώνες, 16,10 κατά μ.ό.). Ακολούθησαν οι Ελληνίδες Αγγελική Νικολοπούλου (284 πόντοι σε 21 αγώνες, 13,52 κατά μ.ό.) και Άννα Σπυριδοπούλου (215 πόντοι σε 20 αγώνες, 10,75 κατά μ.ό.). H Σκρμπα πρώτευσε, επίσης, στο στατιστικό πίνακα των αθλητριών όλων των συλλόγων για τη συλλογή ριμπάουντ (267 σε 21 αγώνες, 12,71 κατά μ.ό.).

Η πορεία του συλλόγου της Βούλας στο Κύπελλο Ελλάδος ξεκίνησε από τη «Φάση των 16», όπου πέτυχε εύκολη εκτός έδρας νίκη απέναντι στον Ηρακλή με σκορ 40-74. Στη «Φάση των 8» διασταυρώθηκε με τη Δάφνη Αγίου Δημητρίου την οποία υποδέχτηκε στη Βούλα. Νίκησε με σκορ 59-47 εξασφαλίζοντας το εισιτήριο για το Final-4 που διεξήχθη στις 24 και 26 Μαρτίου στη Γλυφάδα. Στον Ημιτελικό υπέστη την πρώτη του ήττα από τον μετέπειτα τροπαιούχο Ολυμπιακό Πειραιώς με σκορ 56-85. Στο Μικρό Τελικό δεν παρηγορήθηκε, καθώς ηττήθηκε εκ νέου από τη Νίκη Λευκάδας με σκορ 71-45 τερματίζοντας στην 4η θέση της διοργάνωσης.

Καθήκοντα πρώτου προπονητή από τον Ιανουάριο του 2015 μέχρι το Νοέμβριο του 2016 διατήρησε ο Γιάννης Κτιστάκης. Στο διάστημα από το Δεκέμβρη του 2016 μέχρι και το Μάιο του 2017 τον αντικατέστησε ο Αλέκος Δάγλας, που επέστρεψε για σύντομο διάστημα στο σύλλογο.

#### Αγωνιστική περίοδος 2017-2018
Τον Ιούνιο του 2017 ανακοινώθηκε από τη διοίκηση του συλλόγου της Βούλας η πρόσληψη του προπονητή Παναγιώτη Σαββάτη. Η συνεργασία των δύο πλευρών είχε διάρκεια ένα έτος μέχρι τη λύση της κοινή συναινέσει το Μάιο του 2018.

Σε ό,τι αφορά το θεσμό του Κυπέλλου, ο Πρωτέας ξεκίνησε για άλλη μια χρονιά ως ομάδα της Α1 Εθνικής από τη *«Φάση των 16»*. Η κλήρωση τον έφερε αντιμέτωπο εντός έδρας με τον Παναθηναϊκό τον οποίο κατάφερε να νικήσει με μεγάλη άνεση: κατά τη λήξη του παιχνιδιού το σκορ είχε διαμορφωθεί σε 69-32. Τελικά ο σύλλογος της Βούλας αποκλείστηκε στη *«Φάση των 8»* κατόπιν ήττας στην έδρα του από τον Π.Α.Ο.Κ. με σκορ 72-76 στην παράταση.

Οι υποχρεώσεις της ομάδας για το Πρωτάθλημα της Α1 Εθνικής ξεκίνησαν στα μέσα Οκτωβρίου 2017 με στόχο την επάνοδο στις κορυφαίες θέσεις που έδιναν εισιτήριο στα Play-offs. Η επιθυμία αυτή του οργανισμού δεν απέδωσε καρπούς, χωρίς ωστόσο να λάβει και η περίοδος 2017-18 καταστροφικές διαστάσεις. Η ολοκλήρωση του πρώτου γύρου βρήκε τον Πρωτέα στην 9η θέση του βαθμολογικού πίνακα, με 10 νίκες και 12 ήττες ανά χείρας. Παρατηρήθηκε δε τριπλή ισοβαθμία μεταξύ του Αθηναϊκού, των Εσπερίδων και του Πρωτέα, που βάσει των επόμενων κριτηρίων κατάταξης τερμάτισαν με αυτή ακριβώς τη σειρά. Ειδικότερα η ομάδα του Βύρωνα ευνοήθηκε, καθώς είχε 3-1 στους αγώνες μεταξύ των τριών, με τις Εσπερίδες να είναι στο 2-2 και τον Πρωτέα στο 1-3. Η χρονιά δεν ολοκληρώθηκε εδώ για το σύλλογο της Βούλας που κλήθηκε να διασφαλίσει την παραμονή του μέσω της διαδικασίας των Play-outs. Αντίπαλός του ορίστηκε ο Παναθλητικός, ο οποίος είχε τερματίσει μία θέση χαμηλότερα. Ο Πρωτέας μετέφερε δύο νίκες επί του αντιπάλου από την Κανονική Περίοδο, με τη σειρά να κρίνεται στις τρεις νίκες. Η νίκη που χρειαζόταν προέκυψε άμεσα στην έδρα του, όπου και νίκησε τον Παναθλητικό με μεγάλη διαφορά στο σκορ, 88-55. Σαν αποτέλεσμα τερμάτισε οριστικά στην 9η θέση και ανανέωσε την παρουσία του στο κορυφαίο Πρωτάθλημα.

Τη χρονιά αυτή το φορτίο του σκοραρίσματος σήκωσαν κυρίως οι Αμερικανίδες αθλήτριες του συλλόγου. Παραγωγικότερες σκόρερ αναδείχθηκαν οι Λαμπρίτνι Τζόουνς (231 πόντοι σε 14 αγωνιστικές, 16,50 κατά μ.ό.), Νταϊάνα Ντέλβα (138 πόντοι σε 10 αγωνιστικές, 13,80 κατά μ.ό.) και Αλέξις Γκόβαν (293 πόντοι σε 22 αγωνιστικές, 13,32 κατά μ.ό.). Η Γκόβαν ήταν και η αθλήτρια που συγκέντρωσε τα περισσότερα κλεψίματα στο Πρωτάθλημα (66 στο σύνολο).

#### Αγωνιστική περίοδος 2018-2019
Στις αρχές της καλοκαιρινής περιόδου ο σύλλογος της Βούλας προσέλαβε καινούριο πρώτο προπονητή, το Βησσαρίωνα Κονιδάρη. Όπως και ο προκάτοχός του, παρέμεινε στη θέση του για ολόκληρη τη χρονιά, αποχωρώντας από τα καθήκοντά του τον επόμενο Ιούνιο.

Οι επίσημες αγωνιστικές υποχρεώσεις του Πρωτέα ξεκίνησαν από τη *«Φάση των 16»* του Κυπέλλου Ελλάδος, όπου η κλήρωση τον έφερε αντιμέτωπο με τον Ηρακλή Θεσσαλονίκης. Στο παιχνίδι αυτό που διεξήχθη στη Βούλα, ο Πρωτέας κατάφερε να επικρατήσει με σχετική άνεση και να περάσει επιτυχώς στη *«Φάση των 8»*. Εκεί κλήθηκε να αντιμετωπίσει εκτός έδρας τον (μετέπειτα τροπαιούχο) Ολυμπιακό Πειραιώς, γνωρίζοντας τον αποκλεισμό με μεγάλη διαφορά στο σκορ, 66-46.

Τον τίτλο του Πρωταθλητή Ελλάδος διεκδίκησαν την αγωνιστική περίοδο 2018-19 δώδεκα σύλλογοι, με έναρξη της αγωνιστικής δραστηριότητας στα τέλη Οκτωβρίου. Στο πλαίσιο της Κανονικής Περιόδου ο Πρωτέας είχε φτωχότερες επιδόσεις σε σχέση με την προηγούμενη χρονιά, ολοκληρώνοντας το μαραθώνιο τον Απρίλιο έχοντας στις αποσκευές του 9 νίκες και 13 ήττες. Έχοντας καταλάβει τη 10η θέση του βαθμολογικού πίνακα, κλήθηκε να υπερασπιστεί την παραμονή του στα Play-outs. Αντίπαλός του ορίστηκε ο Σπόρτιγκ, που είχε τερματίσει μία θέση υψηλότερα και που ήδη μετέφερε δύο νίκες απέναντι στον Πρωτέα. Ο τελευταίος δεν κατόρθωσε να «σπάσει» την έδρα του συλλόγου των Πατησίων στο καθοριστικό μεταξύ τους παιχνίδι, χάνοντας ωστόσο με αξιοπρέπεια, με τελικό σκορ 70-68. Κατά συνέπεια ο Πρωτέας υποβιβάστηκε μετά από μία εξαετία συνεχόμενων εμφανίσεων στην Α1 Εθνική Κατηγορία.

Τους περισσότερους πόντους σημείωσαν για λογαριασμό της ομάδας τη χρονιά αυτή οι αθλήτριες Νταϊάνα Ντέλβα (362 πόντοι σε 23 αγωνιστικές, 15,74 κατά μ.ό.), Κεάνι Αλμπάνεζ (226 πόντοι σε 16 αγωνιστικές, 14,13 κατά μ.ό.), Τζάσμιν Πέρκινς (294 πόντοι σε 23 αγωνιστικές, 12,78 κατά μ.ό.) και Ευγενία Κολλάτου (227 πόντοι σε 22 αγωνιστικές, 10,32 κατά μ.ό.).

### Επανεκκίνηση στην Α2 Εθνική (2019&#45;2022)
#### Αγωνιστική περίοδος 2019-2020
Εν όψει της νέας αρχής του συλλόγου στην Α2 Εθνική Κατηγορία, ο Πρωτέας ανακοίνωσε πως την καθοδήγηση της γυναικείας ομάδας θα αναλάμβανε ο Γιώργος Τσεμπέρης, ο οποίος εργαζόταν ήδη στο σύλλογο. Στο πόστο αυτό ο Τσεμπέρης παρέμεινε μέχρι τον Ιούνιο του 2020, οπότε και ανέλαβε το ρόλο του τεχνικού διευθυντή ολόκληρου του τμήματος Γυναικών (περιλαμβανομένων δηλαδή των Υποδομών).

Ο Πρωτέας επέστρεψε στα γήπεδα το Σεπτέμβριο του 2019 για να διαγωνιστεί στην Α' Φάση του Κυπέλλου Ελλάδος. Η κλήρωσε τον έθεσε αντιμέτωπο στην 1η Αγωνιστική με τον Αιγέα Χίου, τον οποίο και απέκλεισε με χαρακτηριστική άνεση, με το σκορ να διαμορφώνεται σε 55-89. Στη 2η Αγωνιστική ο σύλλογος της Βούλας «έσπασε» την έδρα του Ζωγράφου με τελικό (φτωχό) σκορ 38-43. Η πορεία του Πρωτέα στο Κύπελλο για τη χρονιά αυτή ολοκληρώθηκε στην 3η Αγωνιστική της Α' Φάσης, όπου και γνώρισε εντός έδρας την ήττα με σκορ 47-53 από την Ηλιούπολη.

Ο Πρωτέας Βούλας από κοινού με άλλες 10 ομάδες συνέθεσαν τον Όμιλο Νότου για την αγωνιστική περίοδο 2019&#45;20. Ατυχώς η άφιξη της Πανδημίας του COVID-19 στην Ελλάδα είχε σαν συνέπεια την οριστική διακοπή του Πρωταθλήματος μετά τη 19η Αγωνιστική. Εκείνη τη στιγμή η ομάδα του Άργους βρισκόταν στην 2η θέση με συλλογή από 15 νίκες και 3 ήττες. Οι βαθμολογίες και οι βαθμολογικές θέσεις των ομάδων την στιγμή που διακόπηκαν τα Πρωταθλήματα θεωρήθηκαν τελικές και με βάση αυτές έγιναν οι άνοδοι στις κατηγορίες (χρειάστηκε βέβαια ανακατάταξη στους Ομίλους και στο μορφότυπο αυτών), ενώ δεν υπήρξε κανένας υποβιβασμός. 

Στη συλλογή πόντων ηγήθηκαν τη χρονιά αυτή οι αθλήτριες Μάντυ Αναστασοπούλου (201 πόντοι σε 16 αγωνιστικές, 12,56 κατά μ.ό.), Ευγενία Κολλάτου (199 πόντοι σε 18 αγωνιστικές, 11,06 κατά μ.ό.) και Ανθή Χατζηγιακουμή (178 πόντοι σε 17 αγωνιστικές, 10,47 κατά μ.ό.).

#### Αγωνιστική περίοδος 2020-2021
Το επόμενο επίσημο παιχνίδι της ομάδας, εν μέσω αυστηρών υγειονομικών μέτρων, έλαβε χώρα το Σεπτέμβριο του 2020 για το θεσμό του Κυπέλλου Ελλάδος. Η κλήρωση έφερε την ομάδα αντιμέτωπη με τον Οίακα Ναυπλίου, με το παιχνίδι να λαμβάνει χώρα στη Βούλα. Ο Πρωτέας ξεπέρασε επιτυχώς την 1η Αγωνιστική της Α' Φάσης νικώντας με σκορ 77-51. Την επόμενη αγωνιστική ταξίδεψε στην Καλαμάτα, όπου και αντιμετώπισε τον τοπικό Άρι. Κατάφερε να κερδίσει εκ νέου και μάλιστα με μεγάλυ διαφορά στο σκορ (55-88). Στη *«Φάση των 16»* ο Πρωτέας νίκησε εντός έδρας τον Κρόνο Αγίου Δημητρίου, που τη χρονιά εκείνη αγωνιζόταν στην κορυφαία εθνική κατηγορία. Το τελικό σκορ διαμορφώθηκε σε 61-57. Βάσει της κλήρωσης, επόμενος αντίπαλος του συλλόγου στη *«Φάση των 8»* αναμενόταν να είναι ο Ο.Α. Χανίων.

Η αξιοποίηση του Γιώργου Τσεμπέρη στα τμήματα υποδομής δημιούργησε κενό στην τεχνική ηγεσία της γυναικείας ομάδας του Πρωτέα, το οποίο σύντομα καλύφθηκε από την Ελένη Μίχα προκειμένου να καθοδηγήσει την ομάδα στο Πρωτάθλημα της Α2 Εθνικής κατά τη χρονιά 2020&#45;21. Ωστόσο οι αθλητικές δραστηριότητες της Κατηγορίας (και του Κυπέλλου Ελλάδας) διακόπηκαν και πάλι λόγω COVID-19, αυτή τη φορά μόλις στην 3η Αγωνιστική, με αποτέλεσμα να θεωρηθεί τελικά από την Ομοσπονδία η χρονιά ως μη γενόμενη, ιδίως σε ό,τι αφορά προβιβασμούς και υποβιβασμούς.

#### Αγωνιστική περίοδος 2021-2022
Τον Ιούλιο του 2021 ο Πρωτέας ανακοίνωσε πως η Ελένη Μίχα και η βοηθός της, Ιωάννα Κουτρόγιαννου, είχαν ανανεώσει το συμβόλαιό τους εν όψει της νέας χρονιάς. Οι υποχρώσεις της ομάδας ξεκίνησαν, όπως αναμενόταν, από την Α' Φάση του Κυπέλλου Ελλάδος. Στην πρεμιέρα ο Πρωτέας ξεπέρασε το εμπόδιο του Ζωγράφου, το οποίο και συνέτριψε εντός έδρας με σκορ 87-57. Στην επόμενη αγωνιστική πέρασε με άνεση από την έδρα του Αθηναϊκού, με το φύλλο αγώνα να αναγράφει το σκορ 48-79. Εν τέλει, την πορεία του Πρωτέα στη διοργάνωση ανέκοψε στη *«Φάση των 16»* ο Π.Α.Ο.Κ., ο οποίος επικράτησε στη Βούλα με σκορ 57-73.

To Πρωτάθλημα της Α2 Εθνικής Κατηγορίας της χρονιάς 2021-22, εν μέσω αναδιοργάνωσης λόγω των υγειονομικών μέτρων των προηγούμενων πολλών μηνών, διοργανώθηκε με τη συγκρότηση τεσσάρων Ομίλων. Το σωματείο της Αττικής τοποθετήθηκε στο 2ο Όμιλο Νότου, με δέκα ακόμη συλλόγους. Την περίοδο αυτή, η οποία ολοκληρώθηκε χωρίς περαιτέρω προβλήματα, συγκέντρωσε 19 νίκες σε 20 αγωνιστικές, τερματίζοντας στην κορυφή του βαθμολογικού πίνακα της Κανονικής Περιόδου. Στη συνέχεια ο Πρωτέας συναντήθηκε με τον πρωτοπόρο του έτερου Ομίλου Νότου, τον Εύνικο, προκειμένου να αναδειχθεί ο Πρωταθλητής Νότου και να καθοριστεί το ένα από τα τρία διαθέσιμα εισιτήρια ανόδου. Η ομάδα των Λιοσίων ήταν τελικά εκείνη που πέτυχε τους μεγάλους στόχους, καταφέρνοντας να νικήσει στην έδρα της με σκορ 52-49. Ωστόσο ο Πρωτέας είχε μία ακόμη ευκαιρία, καθώς συμμετείχε σε έναν ακόμη αγώνα μπαράζ, όπου αντιμετώπισε τον ηττημένο του αντίστοιχου παιχνιδιού του Βορρά, τον Πιερικό Αρχέλαο. Στον αγώνα αυτό, που διεξήχθη στο Χαλκιοπούλειο της Λαμίας, ο σύλλογος της Βούλας κέρδισε με μεγάλη διαφορά στο σκορ, 90-47, εξασφαλίζοντας την 3η θέση στο σύνολο της Κατηγορίας και την επάνοδο στην Α1 Εθνική μετά από τρία χρόνια απουσίας.

### Επιστροφή στην Κορυφή (2022-σήμερα)
#### Αγωνιστική περίοδος 2022-2023
Τον Ιούνιο του 2022 ανακοινώθηκε αλλαγή στην τεχνική ηγεσία των γυναικείων τμημάτων, με τη σκυτάλη να περνά τον Αύγουστο στο Γιώργο Σουλιώτη. Ο τελευταίος διατήρησε τη θέση του ολόκληρη την επόμενη περίοδο, με τη συνεργασία αυτή να ολοκληρώνεται το Μάιο του 2023.

Ο Πρωτέας επέστρεψε στη διοργάνωση του Κυπέλλου αρχές Οκτωβρίου, οπότε και έδωσε το «παρών» απευθείας στη *«Φάση των 16»*. Η κλήρωση υπέδειξε πως έπρεπε να τον φιλοξενήσει ο Κρόνος Αγίου Δημητρίου, με την έκβαση να αποδεικνύεται υπέρ του όπως και δύο χρόνια νωρίτερα: απέσπασε νικηφόρο αποτέλεσμα με σκορ 41-86. Στη *«Φάση των 8»* δεν στάθηκε το ίδιο τυχερός, καθώς η Ελευθερία Μοσχάτου τον απέκλεισε στην έδρα του, με το τελικό σκορ να διαμορφώνεται σε 55-62. 

Ο σύλλογος της Βούλας επέστρεψε στις 9 Οκτωβρίου στα γήπεδα της Α1 Εθνικής με τη φιλοδοξία να αφήσει πίσω την παρένθεση της Α2 Εθνικής και να καθιερωθεί εκ νέου σταθερά στην κορυφή. Το Πρωτάθλημα της Α1 Εθνικής διοργανώθηκε τη χρονιά 2022-23 με τη συμμετοχή 12 συλλόγων, έχοντας αφήσει πίσω του τις ειδικές συνθήκες που δημιούργησε η Πανδημία. Η λήξη της αγωνιστικής δράσης για την Κανονική Περίοδο βρήκε τον Πρωτέα στην 8η θέση της βαθμολογικής κατάταξης, πάνω από τη ζώνη του υποβιβασμού. Η προκήρυξη της χρονιάς προέβλεπε ξεχωριστή διαδικασία Play-offs για τις θέσεις 5 έως 8, όλες παραμονής, στα πλαίσια της οποίας ο Πρωτέας διασταυρώθηκε με τη Νίκη Λευκάδας. Η νησιωτική ομάδα είχε αναδειχθεί δύο φορές νικήτρια στους μεταξύ τους αγώνες και χρειαζόταν μια νίκη ακόμη. Επιβλήθηκε άμεσα στην έδρα της με 73-41 φέρνοντας τη σειρά στο 3-0. Ωστόσο ο Πρωτέας διαγωνίστηκε και σε μια επιπλέον σειρά αγώνων με τον Π.Α.Ο.Κ. για την οριστικοποίηση των θέσεων 7 και 8. Αμφότερες οι ομάδες μετέφεραν από μία νίκη και μια ήττα από την Κανονική Περίοδο και χρειάζονταν ακόμη δύο για την κατάληψη της 7ης θέσης. Ο Π.Α.Ο.Κ. νίκησε στο πρώτο παιχνίδι στη Θεσσαλονίκη με (πλούσιο) σκορ 97-70. Ακολούθως κατάφερε να πάρει το ροζ φύλλο αγώνος και στο επόμενο ματς (που διεξήχθη την επόμενη ημέρα σε άλλο γήπεδο της ίδιας πόλης), με σκορ 67-89, καθιστώντας ένα τρίτο παιχνίδι μη απαραίτητο.

Παραγωγικότερες σκόρερ της ομάδας τη χρονιά αυτή αναδείχθηκαν δύο Αμερικανίδες, οι Νικόλ Ροουζ Γκίλντεϊ (428 πόντοι σε 23 αγωνιστικές, 18,61 κατά μ.ό.) και Σάρα Μπουθ (371 πόντοι σε 23 αγωνιστικές, 16,13 κατά μ.ό.).

#### Αγωνιστική περίοδος 2023-2024
Το Σεπτέμβριο του 2023 ανακοινώθηκε η έναρξη της συνεργασίας του Πρωτέα με τον προπονητή Μάριο Δεσποτάκη και τους συνεργάτες του Σταμάτη Τσαντέ και Σωτήρη Γραικό.

Η πορεία του Πρωτέα στο Κύπελλο Ελλάδος ξεκίνησε τη χρονιά αυτή με εντός έδρας αγώνα στα πλαίσια της *«Φάσης των 16»*. Σε αυτόν εξασφάλισε τη νίκη απέναντι στον Εύνικο με σκορ 64-46. Στη *«Φάση των 8»*, ωστόσο, επαναλήφθηκε η ατυχία της περασμένης χρονιάς με το σύλλογο της Βούλας να μένει εκτός συνέχειας ξανά κατόπιν ήττας από την Ελευθερία Μοσχάτου, αυτή τη φορά με σκορ 72-63.

Στη διάρκεια της περιόδου 2023-24 ο Πρωτέας παρουσίασε πολύ βελτιωμένο αγωνιστικό πρόσωπο, ολοκληρώνοντας την Κανονική Περίοδο στην 4η θέση του βαθμολογικού πίνακα της Α1 Εθνικής Κατηγορίας. Η συγκομιδή του στο σημείο αυτό ήταν 12 νίκες και 8 ήττες. Στη συνέχεια συμμετείχε στα Play-offs των θέσεων 1 έως 4, όπου διασταυρώθηκε αρχικά με τον Ολυμπιακό Πειραιώς. Η σειρά θα κρινόταν στις δύο νίκες. Στον πρώτο μεταξύ τους αγώνα ο Ολυμπιακός νίκησε στην έδρα του κατά κράτος με σκορ 83-48. Στο δεύτερο αγώνα οι Πειραιώτισσες επικράτησαν και εκτός έδρας, αν και πολύ δυσκολότερα αυτή τη φορά. Το τελικό σκορ που καταγράφηκε ήταν 61-67. Στη συνέχεια το σωματείο της Βούλας διαγωνίστηκε σε νέα σειρά, αυτή τη φορά απέναντι στις Εσπερίδες Καλλιθέας, για να καθοριστούν οι θέσεις 3 και 4. Στόχος ήταν και πάλι οι δύο νίκες. Στον πρώτο αγώνα η Εσπερίδες κέρδισαν στην έδρα τους με σκορ 95-74. Στο δεύτερο αγώνα η ομάδα της Καλλιθέας κατάφερε οριακά να «σπάσει» την έδρα του Πρωτέα, με σκορ 72-74, καθηλώνοντάς τον οριστικά στην 4η θέση του τελικού βαθμολογικού πίνακα.

Παραγωγικότερη σκόρερ της χρονιάς αναδείχθηκε η Ανίσα Τζορτζ, αθλητρια από τις Αμερικανικές Παρθένες Νήσους (415 πόντοι σε 23 αγωνιστικές, 18,04 κατά μ.ό.) και η Αμερικανίδα Τισάρα Μόρχαουζ (234 πόντοι σε 22 αγωνιστικές, 10,64 κατά μ.ό.).

#### Αγωνιστική περίοδος 2024-2025
Κατά την αγωνιστική περίοδο, 2024-25, ο Α.Ε.Ο. Πρωτέας Βούλας έλαβε μέρος στο Πρωτάθλημα της Α1 Εθνικής Κατηγορίας Γυναικών, που διοργανώνει η Ελληνική Ομοσπονδία Καλαθοσφαίρισης.

Σε ό,τι αφορά το θεσμό του Κυπέλλου Ελλάδος, ο Πρωτέας ξεκίνησε την αγωνιστική του πορεία από τη *«Φάση των 16»* όπου κληρώθηκε ενάντια στον Εύνικο. Ωστόσο ο τελευταίος διέλυσε το αγωνιστικό του τμήμα λίγο πριν την έναρξη της αγωνιστικής δράσης και, συνεπώς, η ομάδα της Βούλας προκρίθηκε άνευ αγώνος στη *«Φάση των 8»*. Εκεί διασταυρώθηκε με τον Παναθηναϊκό, ο οποίος τελικά επικράτησε δύσκολα με το τελικό σκορ να διαμορφώνεται σε 60-62. Έτσι ολοκληρώθηκε η παρουσία του Πρωτέα στη διοργάνωση για τη χρονιά αυτή.   

Την ίδια χρονιά ο Πρωτέας πραγματοποίησε ένα βήμα που είχε διστάσει να κάνει στο παρελθόν αρκετές φορές, αυτό της συμμετοχής σε ευρωπαϊκή διοργάνωση. Δήλωσε συμμετοχή και προκρίθηκε απευθείας στους Ομίλους του EuroCup. Ειδικότερα τοποθετήθηκε στον Όμιλο C, όπου και αντιμετώπισε την ισπανική Ιμπαέτα Ντεπορτίβο, τον σερβικό Ερυθρό Αστέρα και τη βελγική Σέπσι. Ο πρώτος ιστορικός αγώνας της ομάδας πραγματοποιήθηκε στις 10 Οκτωβρίου 2024 στη Βούλα, με τον Πρωτέα να πετυχαίνει μάλιστα την πρώτη του ευρωπαϊκή νίκη απέναντι στη Σέπσι με σκορ 77-71 στην παράταση. Ωστόσο, γνωρίζοντας την ήττα στα επόμενα πέντε παιχνίδια, τερμάτισε τελικά τελευταίος στον Όμιλό του και αποκλείστηκε από τη συνέχεια της διοργάνωσης στα τέλη Νοεμβρίου.

### Περίοδοι σε εθνικές κατηγορίες

## Πρόσωπα





## Σήμα

 Proteas Voulas Basketball Logo (since 2023).png|Σύγχρονο σήμα (από το 2023)
 Proteas Voulas B.C. Logo.png|Παλαιότερο σήμα (έως το 2023)
 A.E.O. Proteas Voulas Logo.jpg|Παλαιότερο σήμα


## Τμήματα Υποδομής
Ο Πρωτέας διατηρεί σήμερα ένα από τα καλύτερα φυτώρια νεαρών αθλητριών της χώρας, με πολλές διακρίσεις σε τοπικό και πανελλαδικό επίπεδο. Στο διάστημα από το 2012 μέχρι το 2017 έχει κατακτήσει:
* 4× Πανελλήνια Πρωταθλήματα Νεανίδων (2014, 2015, 2016, 2017)
* 5× Πρωταθλήματα Νεανίδων Νότιας Αττικής (2013, 2014, 2015, 2016, 2017)
* 1× Πρωτάθλημα Κορασίδων Νότιας Αττικής (2016)
* 2× Κύπελλα Νότιας Αττικής (2015, 2017) (οι νεανίδες απέναντι σε ομάδες ενηλίκων).

### Τμήμα Νεανίδων
Την αγωνιστική περίοδο 2012-13, με προπονητή το Γρηγόρη Τασιόπουλο, ο Πρωτέας Βούλας κατέκτησε το Πρωτάθλημα Νεανίδων Νότιας Αττικής. Για να το πετύχει ξεπέρασε με επιτυχία το εμπόδιο της Τερψιθέας Γλυφάδας στους Προημιτελικούς (72-29 νίκη εντός, 38-66 νίκη εκτός), του Φάρου Κερατσινίου στους Ημιτελικούς (44-50 νίκη εκτός, 65-56 νίκη εντός)  και του Ικάρου Καλλιθέας στους Τελικούς (44-51 νίκη εκτός, 60-41 εντός). Στη συνέχεια, και συγκεκριμένα τον Ιούνιο του 2013, ο σύλλογος της Βούλας εκπροσώπησε την Ένωση στο Πανελλήνιο Πρωτάθλημα Νεανίδων που έλαβε χώρα στη Σκάλα Λακωνίας. Εκεί διεκδίκησε τον τίτλο του Πρωταθλητή Ελλάδος απέναντι στο Αρκάδι Ρεθύμνου, την Ένωση Γαλατσίου, την Άμιλλα Τριπόλεως, τον Π.Α.Ο.Κ. και τον Απόλλωνα Πτολεμαΐδας. Εν τέλει τερμάτισε στην 3η θέση της διοργάνωσης, με απολογισμό 3 νίκες και 2 ήττες. Δύο αθλήτριες του Πρωτέα, οι Πηνελόπη Παυλοπούλου και Μαριέλλα Φασούλα, βρέθηκαν στην κορυφαία πεντάδα των αθλητριών που έλαβαν μέρος.

Την επόμενη χρονιά, 2013-14, ο Πρωτέας κατέλαβε για δεύτερη συνεχόμενη χρονιά την κορυφή του τοπικού πρωταθλήματος, με τον ίδιο προπονητή. Ειδικότερα διασταυρώθηκε με τους Κυρίαρχους Παλαιάς Κοκκινιάς στους Προημιτελικούς (68-28 νίκη εντός, ?? νίκη εκτός), την Ένωση Σουρμένων-Ελληνικού στους Ημιτελικούς (61-28 νίκη εντός, 48-56 νίκη εκτός)  και τον Κρόνο Αγίου Δημητρίου στους Τελικούς (63-44 νίκη εντός, 42-57 νίκη εκτός). Την ίδια χρονιά η ομάδα των Νεανίδων έφτασε στον τελικό του Κυπέλλου Γυναικών που διοργάνωσε η Ε.Σ.ΚΑ.Ν.Α. όπου και γνώρισε την ήττα από την Ελευθερία Μοσχάτου με σκορ 61-53. Για δεύτερη συνεχόμενη χρονιά ο Πρωτέας συμμετείχε στο Πανελλήνιο Πρωτάθλημα της Πτολεμαΐδας τον Απρίλιο του 2014. Εκεί τέθηκε αντιμέτωπος με την Άμιλλα Τριπόλεως, τον Παναθηναϊκό, το Αρκάδι Ρεθύμνου, τον Απόλλωνα Πτολεμαΐδας και τον Ηρακλή Θεσσαλονίκης, επικρατώντας και στους πέντε αγώνες. Με τον τρόπο αυτό αναδείχθηκε Πρωταθλητής Ελλάδος Νεανίδων για πρώτη φορά στην ιστορία του. Οι Παυλοπούλου και Φασούλα βρέθηκαν και πάλι στην κορυφαία πεντάδα του τουρνουά, ενώ η πρώτη ψηφίστηκε και ως M.V.P. της διοργάνωσης.

Την τεχνική ηγεσία της ομάδας ανέλαβε το 2014-15 ο Θάνος Σόφτσης. Η χρονιά αποδείχθηκε επίσης εξαιρετικά επιτυχημένη καθώς η ομάδα πανηγύρισε τρεις τίτλους. Αρχικά την τρίτη συνεχή κατάκτηση του Πρωταθλήματος Νεανίδων Νότιας Αττικής στις αρχές Απριλίου 2015. Στην πορεία του προς την κούπα ο σύλλογος ξεπέρασε διαδοχικά τον Ιωνικό Νίκαιας στους Προημιτελικούς (98-35 νίκη εντός, 32-78 νίκη εκτός), την Ένωση Σουρμένων-Ελληνικού στους Ημιτελικούς (70-34 νίκη εντός, 26-54 νίκη εκτός)  και τον Κρόνο Αγίου Δημητρίου στους Τελικούς (50-71 νίκη εκτός, 71-44 νίκη εντός). Επίσης την ίδια χρονιά οι Νεανίδες του Πρωτέα κατέκτησαν και το Κύπελλο Γυναικών της Ένωσης κερδίζοντας στο Μεγάλο Τελικό της διοργάνωσης τη γυναικεία ομάδα του Φάρου Κερατσινίου με σκορ 62-50. Πολυτιμότερη παίκτρια του αγώνα αναδείχθηκε η Μαριέλλα Φασούλα. Το Πανελλήνιο Νεανίδων της χρονιάς αυτής διεξήχθη στην Κοζάνη με τη συμμετοχή, εκτός του Πρωτέα και των ομάδων: Αθηναϊκός Βύρωνα, Π.Α.Σ. Γιάννινα, Τιτάνες Δράμας, Αρκάδι Ρεθύμνου και Π.Α.Ο.Κ. Στο πλαίσιο αυτό η ομάδα της Βούλας προσέθεσε ένα ακόμη τρόπαιο στη συλλογή της, τερματίζοντας αήττητη. Στην κορυφαία πεντάδα βρέθηκε ξανά η Φασούλα, με τη Χριστίνα Κίτσιου ως νέα προσθήκη.

Την επόμενη περίοδο, 2015-16, πάντα με το Σόφτση στον πάγκο, η κυριαρχία του Πρωτέα σε τοπικό επίπεδο επιβεβαιώθηκε ξανά με τέταρτη συνεχόμενη κατάκτηση Πρωταθλήματος. Για να την πετύχει χρειάστηκε να επικρατήσει απέναντι στην ομάδα της Αργυρούπολης στους Προημιτελικούς (59-32 νίκη εντός, 26-93 νίκη εκτός), στην ομάδα του Ικάρου Καλλιθέας στους Ημιτελικούς (81-58 νίκη εντός, 47-65 νίκη εκτός)  και, για μία ακόμη χρονιά, στον Κρόνο Αγίου Δημητρίου στους Τελικούς (56-46 νίκη εντός, 44-57 νίκη εκτός). Το Πανελλήνιο Νεανίδων για το 2016 είχε άτυπο οικοδεσπότη των Πρωτέα, καθώς διεξήχθη στο Κλειστό Γυμναστήριο της Βούλας. Σε αυτό αναμετρήθηκαν για το τρόπαιο ο Απόλλων Πτολεμαΐδας, ο Παναθηναϊκός, η Άμιλλα Τριπόλεως, ο Ηρόδοτος Νέας Αλικαρνασσού και ο Άρης Θεσσαλονίκης. Συγκεντρώνοντας 4 νίκες και 1 ήττα, ο Πρωτέας αναδείχθηκε Πρωταθλητής. Σε ό,τι αφορά τις ατομικές διακρίσεις, η αθλήτρια του Πρωτέα, Ευγενία Κολλάτου, ψηφίστηκε πολυτιμότερη παίκτρια του τουρνουά, ενώ η Ιβάνα Ράτζα αναδείχθηκε πρώτη σκόρερ. Αμφότερες ήταν και στην καλύτερη πεντάδα.

Για την αγωνιστική περίοδο 2016-17 καθήκοντα προπονητή ανέλαβε το δίδυμο του Βησσαρίωνα Κονιδάρη και του Γιώργου Τσεμπέρη. Ο Πρωτέας πρώτευσε ξανά στο Πρωτάθλημα Νότιας Αττικής καταφέρνοντας να ξεπεράσει επιτυχώς διαδοχικά: την Τερψιθέα Γλυφάδας (79-43 νίκη εντός, άνευ αγώνος νίκη), τον Κρόνο Αγίου Δημητρίου (51-41 νίκη εντός, 42-47 νίκη εκτός)  και το Φάρο Κερατσινίου (78-51 νίκη εντός, 60-47 ήττα εκτός, 56-37 νίκη εντός). Την ίδια χρονιά η ομάδα Νεανίδων του Πρωτέα στέφθηκε και Κυπελλούχος Ε.Σ.ΚΑ.Ν.Α., επικρατώντας του γυναικείου τμήματος του Φοίνικα Πειραιά με 62-51 στον Τελικό του Final-4 έλαβε χώρα στην Ελευσίνα. Κορυφαία αθλήτρια του αγώνα ήταν η Ράτζα, που πέτυχε 22 πόντους. Η τρίτη επιτυχία της χρονιάς ήταν η κατάκτηση του Πανελλήνιου Πρωταθλήματος Νεανίδων με τη διοργάνωση να λαμβάνει χώρα στο Τσοτύλι Κοζάνης στις αρχές Ιουλίου. Οι άλλοι συμμετέχοντες ήταν οι: Ηρόδοτος Νέας Αλικαρνασσού, Πελασγός Μεγαλόπολης, Παναθηναϊκός, Άρης Θεσσαλονίκης και Απόλλων Πτολεμαΐδας. Συγκεντρώνοντας 5 νίκες σε ισάριθμους αγώνες, ο Πρωτέας κατέκτησε για 4η συνεχόμενη χρονιά την κορυφή της τελικής κατάταξης. Οι αθλήτριές του Μάντυ Αναστασοπούλου και Τζο Τσιχλάκη συμπεριλήφθησαν στην κορυφαία πεντάδα, ενώ η πρώτη ψηφίστηκε και ως Πολυτιμότερη Παίκτρια του τουρνουά.

### Τμήμα Κορασίδων
Την αγωνιστική περίοδο 2015-16, με προπονητή το Θάνο Σόφτση, κατ' αντιστοιχία με το τμήμα των Νεανίδων, κατέκτησε το Πρωτάθλημα Νότιας Αττικής και το τμήμα των Κορασίδων. Στην πορεία του προς τον τίτλο διασταυρώθηκε με τη Δάφνη Αγίου Δημητρίου στους Προημιτελικούς (90-30 νίκη εντός, 22-75 νίκη εκτός),, με το Φάρο Κερατσινίου στους Ημιτελικούς (67-46 νίκη εντός, 35-53 νίκη εκτός)  και με τον Κρόνο Αγίου Δημητρίου στους Τελικούς (65-37 νίκη εντός, 35-52 νίκη εκτός). Χάρις στην επιτυχία αυτή, η ομάδα της Βούλας κλήθηκε να διαγωνιστεί στο Πανελλήνιο Πρωτάθλημα Κορασίδων που φιλοξενήθηκε στο «Παλατάκι» του Π.Α.Ο.Κ. στη Θεσσαλονίκη στα τέλη Ιουνίου 2016. Στο τουρνουά ο Πρωτέας κατέλαβε τελικά τη 2η θέση με 3 νίκες και 2 ήττες απολογισμό. Ανταγωνιστές του ήταν ο Παναθηναϊκός (τιτλούχος), ο Π.Α.Ο.Κ., ο Έσπερος Α.Ο.Π.Α., ο Εργοτέλης Ηρακλείου και ο Απόλλων Πτολεμαΐδας. Στην καλύτερη πεντάδα του Πρωταθλήματος βρέθηκε η αθλήτρια του Πρωτέα, Αναστασία Καραμπάτσου.

## Άλλες δραστηριότητες
Ο σύλλογος διοργανώνει από το 1992 το εσωτερικό τουρνουά *«Αγγέλα Μικεδάκη»* για τα μέλη των ακαδημιών του. Αποτελεί την κορυφαία αθλητική εκδήλωση του συλλόγου και «κλείνει» αγωνιστικά κάθε αθλητική περίοδο. Παράλληλα εκδίδει το περιοδικό *«ΠΡΩΤΕΑΣ εν δράσει»* με τη συμβολή των εμπλεκομένων με το σύλλογο προσώπων.

## Παραπομπές


## Εξωτερικοί σύνδεσμοι

* Α.Ε.Ο. Πρωτέας Βούλας , επίσημος ιστότοπος του συλλόγου.
* 
* 
* 
* Α.Ε.Ο. Πρωτέας Βούλας, επίσημο κανάλι στο YouTube.
* Κλειστό Γυμναστήριο Βούλας «Γεώργιος Γεννηματάς» , πληροφορίες στον ιστότοπο Gipeda.gr.
* Τελικός Κυπέλλου Ελλάδος 2013, τελευταία λεπτά του αγώνα και πανηγυρισμοί (βίντεο).



Καλαθοσφαιριση Γυναικων
Κατηγορία:Ελληνικοί σύλλογοι καλαθοσφαίρισης
Κατηγορία:Σωματεία Ε.Σ.ΚΑ.Ν.Α.
Κατηγορία:Ιδρύσεις ομάδων καλαθοσφαίρισης το 1986